《寓目水石藤树人物》
明代·卢楠

青天出片石，古木垂寒藤。下有太古士，姓字不可称。

暝坐游九垓，元气随所乘。恐是无怀民，县车避朝徵。

人生苦劳役，视此将无惩。方为枪榆鴳，何羡天池鹏。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。